Document ID: 32006R0949

KOMISIJAS REGULA (EK) Nr. 949/2006
(2006. gada 27. jūnijs),
ar ko groza I pielikumu Padomes Regulai (EEK) Nr. 2658/87 par tarifu un statistikas nomenklatūru un kopējo muitas tarifu
EIROPAS KOPIENU KOMISIJA,
ņemot vērā Eiropas Kopienas dibināšanas līgumu,
ņemot vērā Padomes 1987. gada 23. jūlija Regulu (EEK) Nr. 2658/87 par tarifu un statistikas nomenklatūru un kopējo muitas tarifu (1), un jo īpaši tās 9. panta 1. punkta a) apakšpunktu,
tā kā:
(1)
Ar Komisijas 1994. gada 9. marta Regulu (EK) Nr. 535/94 par grozījumiem Padomes Regulas (EEK) Nr. 2658/87 par tarifu un statistikas nomenklatūru un kopējo muitas tarifu I pielikumā (2) ir ieviesta kombinētās nomenklatūras 2. nodaļas 8. papildu piezīme, ar ko precizē klasifikāciju sālītai gaļai un gaļas subproduktiem ar KN kodu 0210 (“sālīta, sālījumā, žāvēta vai kūpināta gaļa un gaļas subprodukti; gaļas vai gaļas subproduktu milti”). Šo piezīmi 1995. gadā pārnumurēja par 7. papildu piezīmi.
(2)
Ar Komisijas 2003. gada 23. oktobra Regulu (EK) Nr. 1871/2003 par grozījumiem Padomes Regulas (EEK) Nr. 2658/87 par tarifu un statistikas nomenklatūru un kopējo muitas tarifu (3) I pielikumā 7. papildu piezīme tika grozīta, lai precizētu, ņemot vērā Eiropas Kopienu Tiesas praksi, ka sālīšana 0210 pozīcijas nozīmē nodrošina produkta ilglaicīgu saglabāšanu.
(3)
Komisija 2002. gadā pieņēma 2002. gada 8. jūlija Regulu (EK) Nr. 1223/2002 par atsevišķu preču klasifikāciju kombinētajā nomenklatūrā (4), saskaņā ar kuru saldēti atkauloti vistas gaļas izcirtņi, kas vienmērīgi piesātināti ar sāli un kuru sāls saturs ir 1,2 % līdz 1,9 % no svara, jāklasificē ar KN kodu 0207 14 10.
(4)
Pēc tam, kad dažas eksportējošās valstis Pasaules Tirdzniecības organizācijā apstrīdēja Regulu (EK) Nr. 1223/2002, PTO ekspertu grupa un PTO apelācijas institūcija secināja, ka uz saldētiem atkaulotiem vistas gaļas izcirtņiem ar sāls saturu 1,2 % līdz 3 % attiecināmas tarifu saistības atbilstoši EK saraksta pozīcijai 0210.
(5)
Eiropas Kopiena vērsās Pasaules Muitas organizācijas attiecīgajās iestādēs ar jautājumu par 0210. pozīcijas interpretāciju un par minēto preču klasifikāciju.
(6)
Lai Kopienas tiesību akti būtu saskaņā ar Kopienas starptautiskajām saistībām, kādas tās ir pašlaik, saskaņā ar PTO kompetento iestāžu interpretāciju ir jāgroza 2. nodaļas 7. papildu piezīme attiecībā uz gaļu un gaļas subproduktiem, kas atbilst apakšpozīcijai 0210 99. Tas neierobežo lēmumu, ko šajā jautājumā pieņems Pasaules Muitas organizācija, un šāda lēmuma rezultātus.
(7)
Tādēļ attiecīgi jāgroza Regulas (EEK) Nr. 2658/87 I pielikums.
(8)
Ir lietderīgi panākt, ka Regula (EK) Nr. 1223/2002, ar kuru saldēti atkauloti vistas gaļas izcirtņi, kas vienmērīgi piesātināti ar sāli un kuru sāls saturs ir 1,2 % līdz 1,9 % no svara, ir klasificēti ar KN kodu 0207 14 10, zaudē spēku no šīs regulas spēkā stāšanās dienas, un tādēļ minētā regula ir jāatceļ.
(9)
Šai regulai jāstājas spēkā 2006. gada 27. jūnijā, kad beidzas Pasaules Tirdzniecības organizācijas Kopienai piešķirtais pieņemamais termiņš atbilstības nodrošināšanai. Uz Vienošanos par strīdu izšķiršanu neattiecas noteikts termiņš. Strīdu izšķiršanas institūcijas pieņemtajos ziņojumos iekļautajiem ieteikumiem ir tikai uz nākotni vērsts spēks. Rezultātā šai regulai nevar būt atpakaļejošs spēks, un tā neparedz interpretāciju ar atpakaļejošu spēku. Tā kā šo regulu nevar izmantot, lai sniegtu skaidrojumus par to preču klasifikāciju, kas tika laistas brīvā apgrozībā pirms 2006. gada 27. jūnija, to nevar izmantot par pamatu visu to nodevu atmaksai, kas ir samaksātas pirms minētā datuma.
(10)
Muitas kodeksa komiteja nav sniegusi atzinumu tās priekšsēdētāja noteiktajā termiņā,
IR PIEŅĒMUSI ŠO REGULU.
1. pants
Regulas (EEK) Nr. 2658/87 I pielikumā iekļautās kombinētās nomenklatūras 2. nodaļas 7. papildu piezīmi aizstāj ar šādu:
“Apakšpozīcijā 0210 11 līdz 0210 93 termini “gaļa un gaļas subprodukti, sālīti vai sālījumā” nozīmē gaļu un gaļas subproduktus, kas dziļi un vienmērīgi piesātināti ar sāli un kuru kopējais sāls saturs ir 1,2 % no svara vai vairāk, ar noteikumu, ka minētā sālīšana nodrošina ilgstošu produkta saglabāšanu. Apakšpozīcijā 0210 99 termini “sālīta gaļa un sālīti gaļas subprodukti vai gaļa un subprodukti sālījumā” nozīmē gaļu un gaļas subproduktus, kas dziļi vai vienmērīgi piesātināti ar sāli un kuru kopējais sāls saturs ir 1,2 % no svara vai vairāk.”
2. pants
Regulu (EK) Nr. 1223/2002 atceļ no dienas, kad stājas spēkā šī regula.
3. pants
Šī regula stājas spēkā 2006. gada 27. jūnijā. Tai nav atpakaļejošs spēks, un tā neparedz interpretāciju ar atpakaļejošu spēku.
Šī regula uzliek saistības kopumā un ir tieši piemērojama visās dalībvalstīs.
Briselē, 2006. gada 27. jūnijā

Labels: 3
17